Il-gvern bi ħsiebu jvara l-proġett tal-krematorju fix-xhur li ġejjin Wara li titlesta, fix-xhur li ġejjin l-estenzjoni taċ-ċimiterju tal-Addolorata, il-gvern bi ħsiebu jvara l-proġett tal-krematorju. Dan iddikjarah id-Deputat Prim Ministru u Ministru għas-saħħa Chris Fearne fil-Parlament. Dan wara li ġie mistoqsi mid-Deputat tal-Partit Nazzjonalista Claudette Buttigieg fiex wasal il-pjan għall-introduzzjoni ta' krematorju u servizzi anċillari f'Malta. Fi Frar tas-sena 2019, id-Deputat Prim Ministru u d-Deputat Parlamentari Laburista Rosianne Cutajar nedew il-proċess ta' konsultazzjoni pubblika dwar il-kremazzjoni. Wara l-evalwazzjoni tar-riżultat u d-diskussjonijiet sussegwenti, l-Abbozz ta' Liġi tressaq għad-diskussjoni fil-Parlament. Dan tressaq mid-Deputat Rosianne Cutajar f'dik li fil-proċedura parlamentari tissejjaħ Private Member's Bill. Intqal li Malta hi l-uniku pajjiż fl-Ewropa fejn m'għandniex liġi ta' kremazzjoni u li d-dfin tagħna huwa primarjament, u fil-maġġor parti kbira tiegħu, dfin fl-oqbra fiċ-ċimiterji u ftit talbiet għal dfin fil-baħar. Fis-sena 2015, l-Awtorità tal-Ippjanar ippubblikat policy dwar iċ-ċimiterji u anke linji gwida dwar il-krematorji. Dawk li tkellmu favur li jsir krematorju f'Malta aċċennaw għall-fatt li huwa metodu li jħalli l-inqas impatt ambjentali filwaqt li oħrajn sostnew li tkun xi ħaġa sentimentali li jkunu jistgħu jżommu rikordju tal-maħbubin tagħhom.